Amerika má svojho 45. prezidenta, pričom inaugurácia Donalda Trumpa očakávane pútala uplynulý víkend najväčšiu pozornosť. Podľa údajov Nielsen rating (meranie televízneho ratingu, ktorý vyjadruje percentuálny podiel všetkých domácností štátu pozerajúcich konkrétny program počas daného časového intervalu) ju sledovalo až 31 miliónov Američanov a veľký priestor dostala aj v slovenských médiách.
Podľa spoločnosti NEWTON Media od piatku 20. januára 2017 do nedele 22. januára 2017 inaugurácia Donalda Trumpa dominovala vo všetkých slovenských médiách, a to najmä v online priestore. Publicitu zvyšujú aj aktivity "minúta po minúte".
Meno Donalda Trumpa sa počas spomínaných dní objavilo v spravodajstve slovenských médií 728-krát. 67 % patrilo webovým portálom. Bez prekvapení bola výrazne citovaná reč nového amerického prezidenta. Citát: "Prenášame moc z Washingtonu a vraciame ju späť vám, verejnosti, americkému ľudu," sa stal najcitovanejším heslom Trumpovho príhovoru a v presnom znení bol citovaný médiami 32-krát. Trumpov príhovor obsahoval celkovo 1 440 slov.
Metodika: V rámci analýzy médií sledovala spoločnosť NEWTON Media medializáciu inaugurácie Donalda Trumpa v období 20.1.2017 – 22.1.2017. Analyzované príspevky boli viazané na meno Donalda Trumpa. Spoločnosť sledovala všetky mediálne príspevky, ktoré boli v sledovanom období vydané tlačovými agentúrami SR, ďalej tie, ktoré boli publikované v printových médiách, odvysielané v televíznom a rozhlasovom vysielaní a zverejnené na webových portáloch. Kľúčovo slovo "Trump" bolo vyhľadávané v databáze spoločnosti NEWTON Media, ktorá obsahuje viac ako 400 mediálnych zdrojov.
Zdroj: Správa Newton Media